Vrou skiet inbreker: Man ook vir ander misdade gesoekArgieffoto Die inbreker wat die afgelope naweek deur ŉ huiseienaar in Somerset-Wes in die Wes-Kaap doodgeskiet is, is deur die polisie gesoek in verband met twee ander rooftogte. Volgens kapt. FC van Wyk, woordvoerder van die polisie, is die man, ŉ 32-jarige Malawiër, gesoek in verband met ŉ rooftog in Somerset-Wes, asook ŉ soortgelyke voorval in Gordonsbaai. “In dié stadium word daar nie ŉ tweede persoon aan die rooftog [waarin die man gesterf het] verbind nie,” het Van Wyk gesê. Die man se naam kan nog nie bekend gemaak word nie aangesien die polisie nog sy naasbestaandes in kennis moet stel. Maroela Media het vroeër berig die voorval het Vrydag in die vroeë oggendure by ŉ huis in die dorp plaasgevind. Maroela Media het die eienaar van die huis om kommentaar genader, maar sy wou nie met die media praat nie en het navrae na die polisie verwys. Die polisie ondersoek ŉ saak van huisroof en doen ŉ geregtelike doodsondersoek.